PMIndiaData/PMIndiaSum huggingface dataset:
ପେଟ୍ରୋଲିୟମ ଓ ପ୍ରାକୃତିକ ବାଷ୍ପ ମନ୍ତ୍ରଣାଳୟ ଅଧୀନ ରାଷ୍ଟ୍ରାୟତ୍ତ ଉଦ୍ୟୋଗରେ କ୍ରୟ ଅଗ୍ରାଧିକାର ନୀତି (ସ୍ଥାନୀୟ ଉପାଦାନ ସହ ସଂଯୁକ୍ତ )(ପିପିଏଲସି)କୁ କ୍ୟାବିନେଟ୍ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ବସିଥିବା କେନ୍ଦ୍ର କ୍ୟାବିନେଟ ବୈଠକରେ ପେଟ୍ରୋଲିୟମ ଏବଂ ପ୍ରାକୃତିକ ବାଷ୍ପ ମନ୍ତ୍ରଣାଳୟ ଅଧୀନ ସମସ୍ତ ରାଷ୍ଟ୍ରାୟତ୍ତ ଉଦ୍ୟୋଗରେ କ୍ରୟ ଅଗ୍ରାଧିକାର ନୀତି (ସ୍ଥାନୀୟ ଉପାଦାନ ସହ ସଂଯୁକ୍ତ )(ପିପିଏଲସି)) ପ୍ରସ୍ତାବକୁ ମଞ୍ଜୁରି ମିଳିଛି । ଏହି ନୀତି 5 ବର୍ଷ ପାଇଁ କାର୍ଯ୍ୟକାରୀ କରାଯିବ । ଏହି ନୀତି କାର୍ଯ୍ୟକାରୀ ଅନୁପାଳନକୁ ଅନୁଧ୍ୟାନ କରିବା ଲାଗି ଏକ ଷ୍ଟିଅରିଂ କମିଟି ଗଠନ କରାଯିବ । ଏହି କମିଟି ବାର୍ଷିକ ଅନୁଧ୍ୟାନ କରିବ ଏବଂ ବର୍ଷକୁ ବର୍ଷ ନୀତି କାର୍ଯ୍ୟକାରୀ କରିବା ଲାଗି ସୁପାରିସ କରିବ । ଏହି ନୀତି ଅଧୀନରେ ସ୍ଥାନୀୟ ଉପାଦାନ (ଏଲସି)ର ଲକ୍ଷ୍ୟ କେତେକ ନିର୍ଦ୍ଦିଷ୍ଟ ତୈଳ ଏବଂ ଗ୍ୟାସ ବ୍ୟବସାୟ ଲାଗି ନିର୍ଦ୍ଧାରଣ କରାଯିବ । ବିନିର୍ମାତା/ସେବା ପ୍ରଦାନକାରୀ ଯେଉଁମାନେ ସ୍ଥାନୀୟ ଉପାଦାନ ଲକ୍ଷ୍ୟ ହାସଲ କରିବେ ଏବଂ ଯେଉଁମାନଙ୍କ ଦ୍ୱାରା ଦର୍ଶାଯାଇଥିବା ମୂଲ୍ୟ ବୈଧ ପ୍ରାଇସ୍ ବିଡ୍ର 10 ପ୍ରତିଶତ ହୋଇଥିବ ସେମାନେ ଏହି ମୂଲ୍ୟ ସହ ମେଳ ଖାଇବା ଭଳି କ୍ରୟ ଆଦେଶର ନିର୍ଦ୍ଧାରିତ ଅଂଶର କ୍ରୟ ଅଗ୍ରାଧିକାର ପାଇବା ଲାଗି ଯୋଗ୍ୟ ହେବେ । ଏହି ନୀତି ଦ୍ୱାରା ଯୋଗାଣକାରୀ ଏବଂ ସେବାପ୍ରଦାନକାରୀଙ୍କୁ ପ୍ରୋତ୍ସାହନ ମିଳିପାରିବ ଏବଂ ସେମାନେ ‘ମେକ୍ ଇନ୍ ଇଣ୍ଡିଆ’ ଅଭିଯାନରେ ସକ୍ରିୟ ଭାବେ ସାମିଲ୍ ହୋଇପାରିବା ସହିତ ଦେଶ ଭିତରେ ସେମାନଙ୍କ ଉତ୍ପାଦ ଏବଂ ସେବାର ମୂଲ୍ୟାଙ୍କ ବୃଦ୍ଧିରେ ସଫଳ ହୋଇପାରିବେ । ଏହି ନୀତି ସମସ୍ତ ରାଷ୍ଟ୍ରାୟତ୍ତ ଉଦ୍ୟୋଗ ଏବଂ ସମ୍ପୂର୍ଣ୍ଣ ଭାବେ ସେଗୁଡ଼ିକ ଅଧୀନରେ ଥିବା ସହାଯୋଗୀ ସଂସ୍ଥା, ଏକ କିମ୍ବା ଏକାଧିକ ରାଷ୍ଟ୍ରାୟତ୍ତ ଉଦ୍ୟୋଗର 51 ପ୍ରତିଶତ କିମ୍ବା ତତୋଧିକ ଅଂଶଧନ ଥିବା ମିଳିତ ଉଦ୍ୟୋଗ ପାଇଁ ଲାଗୁ ହେବ ।
ଜାତୀୟ ହସ୍ତତନ୍ତ ଦିବସ ଅବସରରେ ଭାରତର ସମୃଦ୍ଧ ସାଂସ୍କୃତିକ ବିବିଧତାକୁ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଜାତୀୟ ହସ୍ତତନ୍ତ ଦିବସ ଅବସରରେ ଭାରତର ସମୃଦ୍ଧ ସାଂସ୍କୃତିକ ବିବିଧତା ତଥା ପାରମ୍ପରିକ କଳା କାର୍ଯ୍ୟ କରୁଥିବା ସମସ୍ତଙ୍କୁ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ପ୍ରଧାନମନ୍ତ୍ରୀ ଷ୍ଟାର୍ଟଅପ୍ ଜଗତ ସହିତ ଜଡିତ ସମସ୍ତ ଯୁବକଙ୍କୁ ହସ୍ତତନ୍ତ ଷ୍ଟାର୍ଟଅପ୍ ଗ୍ରାଣ୍ଡ ଚ୍ୟାଲେଞ୍ଜରେ ଭାଗ ନେବାକୁ ଅନୁରୋଧ କରିଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ଜାତୀୟ ହସ୍ତତନ୍ତ ଦିବସ ଅବସରରେ, ଭାରତର ସମୃଦ୍ଧ ସାଂସ୍କୃତିକ ବିବିଧତା ଏବଂ ଆମର କଳା ପରମ୍ପରା ପାଳନ ଲାଗି କାର୍ଯ୍ୟ କରୁଥିବା ସମସ୍ତଙ୍କୁ ଶ୍ରଦ୍ଧାଞ୍ଜଳି । #MyHandloomMyPride “ବୁଣାକାରଙ୍କ ପାଇଁ ଚିନ୍ତାଧାରା ଏବଂ ଅଭିନବ କରିବାର ଏକ ଉତ୍କୃଷ୍ଟ ସୁଯୋଗ । ଷ୍ଟାର୍ଟଅପ୍ ଜଗତ ସହିତ ଜଡିତ ସେହି ସମସ୍ତ ଯୁବକଙ୍କୁ ଏଥିରେ ଭାଗ ନେବାକୁ ଅନୁରୋଧ … #MyHandloomMyPride
ଫିଡେଲ କାଷ୍ଟ୍ରୋଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

କ୍ୟୁବା ନେତା ଫିଡେଲ କାଷ୍ଟ୍ରୋଙ୍କ ବିୟୋଗରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକ ପ୍ରକାଶ କରିଛନ୍ତି । “ଫିଡେଲ କାଷ୍ଟ୍ରୋଙ୍କ ଅକାଳ ବିୟୋଗରେ କ୍ୟୁବା ସରକାର ଏବଂ ଦେଶବାସୀଙ୍କୁ ମୁଁ ସମବେଦନା ଜଣାଉଛି । ତାଙ୍କ ଆତ୍ମାର ସଦଗତି କାମନା କରୁଛି । କ୍ୟୁବା ସରକାର ଏବଂ ଦେଶବାସୀଙ୍କ ଏହି ଦୁଃଖଦ ସମୟରେ ଆମେ ସେମାନଙ୍କ ସହିତ ଛିଡା ହୋଇଛୁ । ଫିଡେଲ କାଷ୍ଟ୍ରୋ ଥିଲେ ବିଂଶ ଶତାବ୍ଦୀର ଏକ ମହାନ ବ୍ୟକ୍ତିତ୍ଵ । ଏକ ବିଶିଷ୍ଟ ବନ୍ଧୁକୁ ହରାଇଥିବାରୁ ଭାରତ ମର୍ମାହତ”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ପ୍ରଧାନମନ୍ତ୍ରୀଙ୍କୁ ସାକ୍ଷାତ କଲେ ଆମେରିକା-ଭାରତ ରଣନୈତିକ ଭାଗୀଦାରୀ ମଞ୍ଚ ବୋର୍ଡର ସଦସ୍ୟ

ଆମେରିକା-ଭାରତ ରଣନୀତିକ ଭାଗୀଦାରୀ ଫୋରମର ବୋର୍ଡ ( ବୋର୍ଡ ସଦସ୍ୟମାନଙ୍କୁ କହିଥିଲେ ଯେ ଭାରତ ଏବଂ ଆମେରିକା ଆର୍ଥିକ ସହଯୋଗ ଲାଭଦାୟକ ହୋଇଛି । ସେ ମାର୍କିନ କଂପାନୀମାନଙ୍କୁ ନୂତନ କ୍ଷେତ୍ରଗୁଡିକ ସହିତ ଷ୍ଟାର୍ଟ ଅପ, ଶକ୍ତି, ସ୍ୱାସ୍ଥ୍ୟ ସେବା ତଥା ଡିଜିଟାଲ ପ୍ରଯୁକ୍ତି ବିଦ୍ୟା ଭଳି କ୍ଷେତ୍ରଗୁଡିକରେ ବ୍ୟବସାୟ ସୁଯୋଗ ତଥା ଲାଭ ହାସଲ ପାଇଁ ପ୍ରୋତ୍ସାହିତ କରିଥିଲେ ।
ପ୍ରଧାନମନ୍ତ୍ରୀଙ୍କ ଆସନ୍ତାକାଲି ଅରୁଣାଚଳ ପ୍ରଦେଶ ଗସ୍ତ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସନ୍ତାକାଲି ଅରୁଣାଚଳ ପ୍ରଦେଶ ଗସ୍ତରେ ଯିବେ । ଇଟାନଗରରେ ଆୟୋଜିତ ଏକ ସମାରୋହରେ ସେ ଦୋର୍ଜିଖଣ୍ଡୁ ରାଜ୍ୟ ସମ୍ମେଳନ କେନ୍ଦ୍ରର ଉଦଘାଟନ କରିବେ । ଏହି ସମ୍ମେଳନ କେନ୍ଦ୍ରରେ ଏକ ପ୍ରେକ୍ଷାଳୟ, ସମ୍ମିଳନୀ କକ୍ଷ ଏବଂ ଏକ ପ୍ରଦର୍ଶନୀ କକ୍ଷ ରହିଛି । ଏହା ଇଟାନଗରର ଗୁରୁତ୍ୱପୂର୍ଣ୍ଣ କେନ୍ଦ୍ର ଭାବେ ପରିଚିତି ଲାଭ କରିବ ବୋଲି ଆଶା କରାଯାଉଛି । ପ୍ରଧାନମନ୍ତ୍ରୀ ମଧ୍ୟ ରାଜ୍ୟ ପ୍ରଶାସନିକ ସଚିବାଳୟ କୋଠାକୁ ରାଷ୍ଟ୍ର ଉଦ୍ଦେଶ୍ୟରେ ସମର୍ପିତ କରିବେ ଏବଂ ଟୋମୋ ରିବା ଇନଷ୍ଟିଟ୍ୟୁଟ ଅଫ ମେଡିକାଲ ସାଇନ୍ସର ଏକାଡେମିକ ବ୍ଲକର ଶିଳାନ୍ୟାସ କରିବେ । ଅରୁଣାଚଳ ପ୍ରଦେଶ କାର୍ଯ୍ୟକ୍ରମ ସାରି ସେଠାରୁ ପ୍ରଧାନମନ୍ତ୍ରୀ ଏକ ବେସରକାରୀ ଗସ୍ତରେ ତ୍ରିପୁରା ଅଭିମୁଖେ ଯିବେ ।
ବେସାହାରା ପ୍ରାଣୀଙ୍କ ସାହାରା ପାଲଟିଥିବା ଅବସରପ୍ରାପ୍ତ ସେନା ଅଧିକାରିଣୀଙ୍କୁ ପ୍ରଧାନମନ୍ତ୍ରୀଙ୍କ ପ୍ରଶଂସ

ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ରାଜସ୍ଥାନର କୋଟା ସହରରେ ରହୁଥିବା ପ୍ରମିଳା ସିଂଙ୍କୁ ଏକ ପତ୍ର ଲେଖିଛନ୍ତି । ପ୍ରମିଳା ହେଉଛନ୍ତି ଭାରତୀୟ ସେନାର ଜଣେ ଅବସରପ୍ରାପ୍ତ ଅଧିକାରିଣୀ । ତାଙ୍କର ଦୟାଳୁ ସ୍ୱଭାବ ଓ ସେବା ପାଇଁ ପ୍ରଧାନମନ୍ତ୍ରୀ ତାଙ୍କୁ ପ୍ରଶଂସା କରିଛନ୍ତି । କରୋନା ଜନିତ ଲକଡାଉନ୍‌ ସମୟରେ ଅବସରପ୍ରାପ୍ତ ମେଜନ ପ୍ରମିଳା ସିଂ ଏବଂ ତାଙ୍କ ପିତା ଶ୍ୟାମବୀର ସିଂ ଅସହାୟ ଓ ପରିତ୍ୟକ୍ତ ସ୍ଥିତିରେ ଥିବା ପଶୁଙ୍କ ଯତ୍ନ ନେଇଥିଲେ । ସେମାନଙ୍କର ଯନ୍ତ୍ରଣାକୁ ବୁଝି ସେମାନଙ୍କୁ ସହାୟତା କରିବାକୁ ଆଗେଇ ଆସିଥିଲେ । ନିଜର ବ୍ୟକ୍ତିଗତ ସଞ୍ଚିତ ଅର୍ଥ ଖର୍ଚ୍ଚ କରି ମେଜର ପ୍ରମିଳା ଓ ତାଙ୍କ ପିତା ରାସ୍ତାରେ ବୁଲୁଥିବା ବୁଲା ପଶୁଙ୍କ ଖାଦ୍ୟ ଓ ଚିକିତ୍ସା ପାଇଁ ବ୍ୟବସ୍ଥା କରିଥିଲେ । ମେଜର ପ୍ରମିଳାଙ୍କୁ ପ୍ରଶଂସା କରି ପ୍ରଧାନମନ୍ତ୍ରୀ ତାଙ୍କର ପ୍ରୟାସକୁ ସମାଜ ପାଇଁ ଏକ ପ୍ରେରଣା ବୋଲି ଅଭିହିତ କରିଛନ୍ତି । ପ୍ରଧାନମନ୍ତ୍ରୀ ତାଙ୍କୁ ଲେଖିଥିବା ପତ୍ରରେ ଆହୁରି ଉଲ୍ଲେଖ କରିଛନ୍ତି ଯେ, ବିଗତ ପାଖାପାଖି ଦେଢ଼ ବର୍ଷ ଧରି, ଆମେ ଏକ ଅଭୂତପୂର୍ବ ପରିସ୍ଥିତିକୁ ଦୃଢ଼ତାର ସହ ସମ୍ମୁଖିନ ହୋଇଛୁ । ଏହା ଏପରି ଏକ ଐତିହାସିକ ସମୟ ଯାହାକୁ ଲୋକମାନେ ସାରା ଜୀବନ ଭୁଲି ପାରିବେ ନାହିଁ । ଏହା କେବଳ ମଣିଷଙ୍କ ପାଇଁ ନୁହେଁ ବରଂ ମଣିଷମାନଙ୍କ ସାନ୍ନିଧ୍ୟରେ ରହୁଥିବା ଅନେକ ପ୍ରାଣୀଙ୍କ ପାଇଁ କଷ୍ଟକର ମୁହୂର୍ତ୍ତ। ଏପରି ସ୍ଥିତିରେ ଆପଣ ଅସହାୟ ପଶୁଙ୍କ ଦୁଃଖ-ଯନ୍ତ୍ରଣା ଏବଂ ଆବଶ୍ୟକତା ପ୍ରତି ସମ୍ବେଦନଶୀଳ ହେବା ତଥା ସେମାନଙ୍କର କଲ୍ୟାଣ ପାଇଁ ବ୍ୟକ୍ତିଗତ ସ୍ତରରେ ସମ୍ପୂର୍ଣ୍ଣ ସାମର୍ଥ୍ୟର ସହିତ କାମ କରିବା ପ୍ରଶଂସନୀୟ ଅଟେ । ଏଥିସହିତ ପ୍ରଧାନମନ୍ତ୍ରୀ ମୋଦୀ ତାଙ୍କ ପତ୍ରରେ ଉଲ୍ଲେଖ କରିଛନ୍ତି ଯେ ଏହି ସଙ୍କଟପୂର୍ଣ୍ଣ ସମୟରେ ଏପରି ଅନେକ ଉଦାହରଣ ଦେଖିବାକୁ ମିଳିଛି ଯାହା ମାନବିକତାକୁ ନେଇ ଆମକୁ ଗର୍ବ କରିବାର ଅବସର ପ୍ରଦାନ କରିଛି । ପ୍ରଧାନମନ୍ତ୍ରୀ ମୋଦୀ ଆଶା ବ୍ୟକ୍ତ କରିଥିଲେ ଯେ ମେଜର ପ୍ରମିଳା ଏବଂ ତଙ୍କ ପିତା ଏହିପରି ଭାବେ ସେମାନଙ୍କର ପ୍ରୟାସ ଜରିଆରେ ସମାଜରେ ସଚେତନତା ପ୍ରସାରିତ କରି ନିଜର କାର୍ଯ୍ୟ ମାଧ୍ୟମରେ ଲୋକମାନଙ୍କୁ ନିରନ୍ତର ଅନୁପ୍ରାଣିତ କରି ଚାଲିଥିବେ । ଏଥିପୂର୍ବରୁ ମେଜର ପ୍ରମିଳା ସିଂ ପ୍ରଧାନମନ୍ତ୍ରୀଙ୍କୁ ପତ୍ର ଲେଖି ଜଣାଇଥିଲେ ଯେ ପଶୁମାନଙ୍କର ଦେଖାଶୁଣା କରିବା ଲାଗି ଲକଡାଉନ ସମୟରେ ସେ ଯେଉଁ କାମ ଆରମ୍ଭ କରିଥିଲେ ତାହା ଏବେ ସୁଦ୍ଧା ଜାରି ରହିଛି । ସେ ପତ୍ରରେ ଅସହାୟ ପଶୁଙ୍କ ଯନ୍ତ୍ରଣାକୁ ବ୍ୟକ୍ତ କରି ସମାଜର ଅଧିକରୁ ଅଧିକ ଲୋକଙ୍କୁ ଏମାନଙ୍କ ସହାୟତା କରିବା ନିମନ୍ତେ ଆଗେଇ ଆସିବା ନିମନ୍ତେ ଅପିଲ କରିଛନ୍ତି ।
ତାମିଲନାଡୁ ମୁଖ୍ୟମନ୍ତ୍ରୀ ଜୟଲଳିତାଙ୍କ ବିୟୋଗରେ କେନ୍ଦ୍ର  କ୍ୟାବିନେଟର ଶୋକ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ତାମିଲନାଡୁ ମୁଖ୍ୟମନ୍ତ୍ରୀ ସେଲଭୀ ଜେ.ଜୟଲଳିତାଙ୍କ ବିୟୋଗରେ ଶୋକପ୍ରକଟ କରାଯାଇଛି । ଚେନ୍ନାଇର ଆପୋଲୋ ହସ୍ପିଟାଲରେ ଚିକିତ୍ସିତ ହେଉଥିବା ଅବସ୍ଥାରେ ସୁଶ୍ରୀ ଜୟଲଳିତାଙ୍କର ୦୫.୧୨.୨୦୧୬ ତାରିଖରେ ବିୟୋଗ ଘଟିଥିଲା । ଜୟଲଳିତାଙ୍କ ଅମର ଆତ୍ମା ପ୍ରତି ଶ୍ରଦ୍ଧାଞ୍ଜଳି ଜଣାଇ ଦୁଇ ମିନିଟ ନୀରବ ପ୍ରାର୍ଥନା କରାଯିବା ସହ ତାଙ୍କ ବିୟୋଗରେ ଏକ ଶୋକପ୍ରସ୍ତାବ ଗୃହୀତ ହୋଇଥିଲା । ଏହି ଶୋକ ପ୍ରସ୍ତାବ ନିମ୍ନମତେ ଥିଲା- ୧. ଚେନ୍ନାଇସ୍ଥିତ ଆପୋଲୋ ହସ୍ପିଟାଲରେ ତାମିଲନାଡୁ ମୁଖ୍ୟମନ୍ତ୍ରୀଙ୍କ ଦୁଃଖଦ ବିୟୋଗରେ କେନ୍ଦ୍ର କ୍ୟାବିନେଟ ଗଭୀର ଦୁଃଖ ପ୍ରକଟ କରୁଛି । ତାଙ୍କ ବିୟୋଗରେ ଦେଶ ଜଣେ ତୁଙ୍ଗ ତଥା ବିଶିଷ୍ଟ ନେତାଙ୍କୁ ହରାଇଲା ଯାହାଙ୍କୁ ଶ୍ରଦ୍ଧାରେ ସମସ୍ତେ “ଆମ୍ମା” ବୋଲି ସମ୍ବୋଧନ କରୁଥିଲେ । ୨. ୧୯୪୮ ମସିହା ଫେବ୍ରୁଆରୀ ୨୪ ତାରିଖରେ ଜନ୍ମଗ୍ରହଣ କରିଥିବା ସେଲଭୀ ଜେ ଜୟଲଳିତା ବେଙ୍ଗାଲୁରୁର ବିଶପ କଟନ ବାଳିକା ଉଚ୍ଚବିଦ୍ୟାଳୟ ଏବଂ ଚେନ୍ନାଇର ଗେଜେଂଟେସନ କନଭେଂଟ ଚର୍ଚ୍ଚ ପାର୍କରୁ ଶିକ୍ଷାଲାଭ କରିଥିଲେ । ତାମିଲ, ତେଲୁଗୁ, କନ୍ନଡ, ହିନ୍ଦୀ, ଇଂରାଜୀ ଏବଂ ମାଲୟାଲମ ଚଳଚ୍ଚିତ୍ରରେ ଅଭିନୟ କରି ସେ ଅଶେଷ ସୁଖ୍ୟାତି ଅର୍ଜନ କରିଥିଲେ । ସେହିଭଳି ଭାରତନାଟ୍ୟମ, ମୋହିନୀ ଆଟମ, କଥକ ଓ ମଣିପୁରୀ ଶାସ୍ତ୍ରୀୟ ନୃତ୍ୟରେ ତାଙ୍କର ବିଶେଷ ପାରଦର୍ଶିତା ଥିଲା । ୧୯୭୨ ମସିହାରେ ତାମିଲନାଡୁ ସରକାର ତାଙ୍କୁ କଲାଇମାମଣି ସମ୍ମାନରେ ଭୂଷିତ କରିଥିଲେ । ୩. ସେଲଭୀ ଜେ ଜୟଲଳିତା ରାଜନୀତିରେ ପ୍ରବେଶ କରି ୧୯୮୨ରେ ଏଆଇଏଡିଏମକେ ଦଳର ସଦସ୍ୟ ହୋଇଥିଲେ । ୧୯୮୪ ମସିହାରେ ସେ ସେହି ଦଳରୁ ରାଜ୍ୟସଭାକୁ ନିର୍ବାଚିତ ସଦସ୍ୟ ହୋଇଥିଲେ ଏବଂ ୧୯୮୯ ମସିହାରେ ତାମିଲନାଡୁ ବିଧାନସଭାକୁ ସଦସ୍ୟ ଭାବେ ନିର୍ବାଚିତ ହେଲେ । ୧୯୮୪ ମସିହାରେ ଲୋକସଭା ଓ ତାମିଲନାଡୁ ବିଧାନସଭା ନିର୍ବାଚନରେ ଏଆଇଏଡିଆଇଏମକୁ ବିଜୟୀ କରାଇବାରେ ତାଙ୍କର ବିଶେଷ ଭୂମିକା ରହିଥିଲା । ୧୯୮୯ ମସିହାରେ ତାମିଲନାଡୁ ବିଧାନସଭାର ବିରୋଧୀ ଦଳ ନେତ୍ରୀ ହେବାରେ ସେ ଥିଲେ ପ୍ରଥମ ମହିଳା । ୪. ୧୯୯୧ ମସିହାରେ ସେ ତାମିଲନାଡୁର ମୁଖ୍ୟମନ୍ତ୍ରୀ ପଦ ଅଳଙ୍କୃତ କରିଥିଲେ ଏବଂ ୧୯୯୧ ଜୁନ ମାସଠାରୁ ୧୯୯୬ ମେ ମାସ ପର୍ଯ୍ୟନ୍ତ, ୨୦୦୧ ମେ ଠାରୁ ୨୦୦୧ ସେପ୍ଟେମ୍ବର ମାସ ପର୍ଯ୍ୟନ୍ତ, ୨୦୦୨ ମାର୍ଚ୍ଚ ମାସଠାରୁ ୨୦୧୧ ମେ ମାସ ପର୍ଯ୍ୟନ୍ତ, ୨୦୧୧ ମେ ଠାରୁ ୨୦୧୪ ସେପ୍ଝେମ୍ବର ମାସ ପର୍ଯ୍ୟନ୍ତ ଏବଂ ୨୦୧୫ ମେ ଠାରୁ ୦୫.୧୨.୨୦୧୬ ତାରିଖ ପର୍ଯ୍ୟନ୍ତ ରାଜ୍ୟର ମୁଖ୍ୟମନ୍ତ୍ରୀ ଭାବେ ଦାୟିତ୍ଵ ନିର୍ବାହ କରିଥିଲେ । ୫. ତାଙ୍କ ବିୟୋଗରେ ତାମିଲନାଡୁ ଜନସାଧାରଣ ଜଣେ ଜନପ୍ରିୟ ନେତାଙ୍କୁ ହରାଇଛନ୍ତି । ଏହି ଅବସରରେ କ୍ୟାବିନେଟ ତାମିଲନାଡୁବାସୀଙ୍କୁ ସରକାରଙ୍କ ପକ୍ଷରୁ ଏବଂ ସମଗ୍ର ଦେଶ ପକ୍ଷରୁ ଗଭୀର ସମବେଦନା ଜ୍ଞାପନ କରୁଛି ।
ଚାରୋଟି ଅତିରିକ୍ତ ରାଷ୍ଟ୍ରୀୟ ବିପର୍ଯ୍ୟୟ ପ୍ରଶମନ ବାଟାଲିୟନ ଗଠନ  ପ୍ରସ୍ତାବକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କ୍ୟାବିନେଟ ବୈଠକରେ ପ୍ରାକୃତିକ ବିପର୍ଯ୍ୟୟ ମୁକାବିଲା ବ୍ୟବସ୍ଥାକୁ ସୁଦୃଢ କରିବା ପାଇଁ 637 କୋଟି ଟଙ୍କା ବ୍ୟୟ ଅଟକଳରେ ଚାରୋଟି (4) ଅତିରିକ୍ତ ରାଷ୍ଟ୍ରୀୟ ବିପର୍ଯ୍ୟୟ ପ୍ରଶମନ ବାଟାଲିୟନ (ଏନଡିଆରଏଫ) ଗଠନ ପ୍ରସ୍ତାବକୁ ଅନୁମୋଦନ ମିଳିଛି । ବିବରଣୀ : ଦେଶର ବିସ୍ତୃତ ଭୌଗୋଳିକ କ୍ଷେତ୍ରକୁ ଦୃଷ୍ଟିରେ ରଖି ବିପର୍ଯ୍ୟୟ ହ୍ରାସ ପାଇଁ ଏହି ଅତିରିକ୍ତ ଚାରୋଟି ରାଷ୍ଟ୍ରୀୟ ବିପର୍ଯ୍ୟୟ ପ୍ରଶମନ ବାଟାଲିୟନ (ଏନଡିଆରଏଫ) ପ୍ରତିଷ୍ଠା କରିବାର ଉଦ୍ଦେଶ୍ୟ । ଏହି ଚାରୋଟି ବାଟାଲିୟନ ମଧ୍ୟରୁ ଦୁଇଟି ପ୍ରାରମ୍ଭିକ ଭାବେ ଇଣ୍ଡୋ-ତିବ୍ବତ ସୀମା ପୁଲିସ (ଆଇଟିବିପି) ଏବଂ ଗୋଟିଏ ସୀମା ସୁରକ୍ଷା ବଳ (ବିଏସଏଫ) ଏବଂ ଅନ୍ୟଟି ଆସାମ ରାଇଫଲ୍ସ (ଏଆରଏସ)ରେ ପ୍ରତିଷ୍ଠା କରାଯିବ । ପରେ ଏହି ଚାରୋଟି ବାଟାଲିୟନକୁ ଏନଡିଆରଏଫ ବାଟାଲିୟନରେ ପରିଣତ କରାଯିବ । ବିପଦ-ଆପଦ ପ୍ରବଣତା ଅନୁସାରେ ଏହି ଚାରୋଟି ବାଟାଲିୟନକୁ ଜାମ୍ମୁ ଏବଂ କାଶ୍ମୀର, ହିମାଚଳ ପ୍ରଦେଶ, ଉତ୍ତରାଖଣ୍ଡ ଏବଂ ଦିଲ୍ଲୀ ରାଷ୍ଟ୍ରୀୟ ରାଜଧାନୀ ଅଂଚଳରେ ଅବସ୍ଥାପିତ କରାଯିବ । ପୃଷ୍ଠଭୂମି: ଏନଡିଆରଏଫ ହେଉଛି ଏକ ସ୍ୱତନ୍ତ୍ର ବାହିନୀ, ଯାହା 2006ରେ ପ୍ରତିଷ୍ଠା କରାଯାଇଥିଲା, ପ୍ରାକୃତିକ ଏବଂ ମାନବକୃତ ବିପର୍ଯ୍ୟୟ ଏବଂ ଆପଦକାଳୀନ ସ୍ଥିତିର ମୁକାବିଲା ଉଦ୍ଦେଶ୍ୟରେ ଏହି ସ୍ୱତନ୍ତ୍ର ବାହିନୀ ପ୍ରତିଷ୍ଠା କରାଯାଇଥିଲା । ବର୍ତ୍ତମାନ ଦେଶରେ 12ଟି ଏନଡିଆରଏଫ ବାଟାଲିୟନ ରହିଛି, ଯେଉଁମାନଙ୍କୁ ତୁରନ୍ତ ବିପର୍ଯ୍ୟୟ ମୁକାବିଲା ପାଇଁ ସାରା ଦେଶରେ ରଣନୀତିକ ଆଧାରରେ ମୁତୟନ କରାଯାଇଛି ।
ରୋକ୍ଲାରେ ବିଶ୍ୱ ତୀରନ୍ଦାଜୀ ଯୁବ ଚାମ୍ପିୟନସିପରେ ପଦକ ଜିତିଥିବା ଭାରତୀୟ ଦଳକୁ ଶୁଭେଚ୍ଛା ଜଣାଇଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ରୋକ୍ଲାଠାରେ ହୋଇଥିବା ବିଶ୍ୱ ତୀରନ୍ଦାଜୀ ଯୁବ ପ୍ରତିଯୋଗିତାରେ ୮ଟି ସ୍ୱର୍ଣ୍ଣ ସହିତ ୧୫ଟି ପଦକ ଜିତିବା ପରେ ଭାରତୀୟ ଦଳକୁ ଶୁଭେଚ୍ଛା ଜଣାଇଛନ୍ତି । ପ୍ରଧାନମନ୍ତ୍ରୀ ଟୁଇଟ୍ କରି କହିଛନ୍ତି; ରୋକ୍ଲାଠାରେ ବିଶ୍ୱ ତୀରନ୍ଦାଜୀ ଯୁବ ଚାମ୍ପିୟନସିପ୍‌ରେ ଭାରତୀୟ ଦଳ ୮ଟି ସ୍ୱର୍ଣ୍ଣ ସହିତ ୧୫ ପଦକ ଜିତି ଆମକୁ ଗୌରାବାନ୍ୱିତ କରିଛି । ଆମ ଦଳକୁ ଶୁଭେଚ୍ଛା ଏବଂ ଭବିଷ୍ୟତର ପ୍ରୟାସ ପାଇଁ ଶୁଭକାମନା। ତୀରନ୍ଦାଜୀ ଖେଳକୁ ପ୍ରୋତ୍ସାହିତ କରିବା ସହିତ ଏଥିରେ ଉତ୍କର୍ଷ ହାସଲ କରିବା ପାଇଁ ଏହି ସଫଳତା ସମଗ୍ର ଯୁବପିଢୀକୁ ପ୍ରେରଣା ଯୋଗାଇବ ।
ଅଟଳ ବିହାରୀ ବାଜପେୟୀଙ୍କୁ ତାଙ୍କ ପୁଣ୍ୟ ତିଥିରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପୂର୍ବତନ ପ୍ରଧାନମନ୍ତ୍ରୀ ଶ୍ରୀ ଅଟଳ ବିହାରୀ ବାଜପେୟୀଙ୍କୁ ତାଙ୍କ ପୁଣ୍ୟ ତିଥିରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ସମ୍ମାନୀୟ ଅଟଳ ଜୀଙ୍କର ଆଜି ପୁଣ୍ୟ ତିଥିରେ ସଦୈଭ ଅଟଳ ପରିଦର୍ଶନ କରି ତାଙ୍କୁ ଶ୍ରଦ୍ଧାଞ୍ଜଳି ଅର୍ପଣ କରିଥିଲି । ଭାରତର ସେବା କରିବା ପାଇଁ ଅଟଳ ଜୀଙ୍କ ଉଦ୍ୟମ ଦ୍ୱାରା ଆମେ ଅନୁପ୍ରାଣିତ ହୋଇଛୁ । ସେ ଭାରତକୁ ପରିବର୍ତ୍ତନ କରିବା ଏବଂ ଏକବିଂଶ ଶତାବ୍ଦୀର ଆହ୍ୱାନ ଲାଗି ଆମ ଦେଶକୁ ପ୍ରସ୍ତୁତ କରିବା ପାଇଁ ଅଗ୍ରଗାମୀ ଉଦ୍ୟମ କରିଥିଲେ ।”
ସିଡବ୍ଲ୍ୟୁଜି ୨୦୨୨ ରେ ୪୮ କିଲୋଗ୍ରାମ ମହିଳା ବକ୍ସିଂରେ ସ୍ୱର୍ଣ୍ଣ ପଦକ ଜିତିଥିବାରୁ ନିତୁ ଘାଙ୍ଗସଙ୍କୁ ଅଭିନନ୍ଦନ ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ରାଜ୍ୟଗୋଷ୍ଠୀ କ୍ରୀଡା ୨୦୨୨ ରେ ୪୮ କିଲୋଗ୍ରାମ ମହିଳା ବକ୍ସିଂରେ ସ୍ୱର୍ଣ୍ଣ ପଦକ ଜିତିଥିବାରୁ ନିତୁ ଘାଙ୍ଗସଙ୍କୁ ଅଭିନନ୍ଦନ ଜଣାଇଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ସିଡବ୍ଲ୍ୟୁଜି ୨୦୨୨ ରେ ବକ୍ସିଂରେ କଷ୍ଟାର୍ଜିତ ତଥା ଯୋଗ୍ୟ ସ୍ୱର୍ଣ୍ଣ ପଦକ ପାଇଁ ନିତୁ ଘାଙ୍ଗସଙ୍କୁ ଅଭିନନ୍ଦନ । ସେ କଠିନ ପରିଶ୍ରମ ଏବଂ ଅତି ଉତ୍ସାହର ସହିତ କ୍ରୀଡା ଅନୁସରଣ କରିଛନ୍ତି । ତାଙ୍କର ଏହି ସଫଳତା ବକ୍ସିଂକୁ ଅଧିକ ଲୋକପ୍ରିୟ କରିବାକୁ ଯାଉଛି । ତାଙ୍କର ଭବିଷ୍ୟତ ପ୍ରୟାସ ପାଇଁ ମୋର ଶୁଭେଚ୍ଛା । #Cheer4India”
ପଣ୍ଡିତ ଦୀନଦୟାଲ ଉପାଧ୍ୟାୟଙ୍କ ଜନ୍ମ ବାର୍ଷିକୀରେ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପଣ୍ଡିତ ଦୀନଦୟାଲ ଉପାଧ୍ୟାୟଙ୍କ ଜନ୍ମ ବାର୍ଷିକୀ ଅବସରରେ ତାଙ୍କୁ ଶ୍ରଦ୍ଧାଞଳି ଅର୍ପଣ କରିଛନ୍ତି । “ପଣ୍ଡିତ ଦୀନଦୟାଲ ଉପାଧ୍ୟାୟଜୀଙ୍କ ଜୟନ୍ତୀ ଅବସରରେ ତାଙ୍କୁ ପ୍ରଣାମ । ଆମର ପ୍ରେରଣାଦାତା ପଣ୍ଡିତ ଦୀନଦୟାଲ ଉପାଧ୍ୟାୟଙ୍କୁ ତାଙ୍କ ଜୟନ୍ତୀ ଅବସରରେ ଆମେ ପ୍ରଣାମ ଜଣାଉଛୁ” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ରାଜ୍ୟ ସ୍ଥାପନା ଦିବସରେ ତ୍ରିପୁରା ଜନସାଧାରଣଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ରାଜ୍ୟ ସ୍ଥାପନା ଦିବସ ଅବସରରେ ତ୍ରିପୁରାର ଜନ ସାଧାରଣଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅଭିନନ୍ଦନ ଜଣାଇଛନ୍ତି । “ତ୍ରିପୁରା ଗୌରବମୟ ଐତିହ୍ୟ ଏବଂ ପରିଶ୍ରମୀ ଯୁବବର୍ଗଙ୍କ ଦ୍ୱାରା ସମୃଦ୍ଧ ଏବଂ ସେମାନଙ୍କର ଅଭିଳାଷ ପୁରଣ କରିବା ପାଇଁ ଆମେ ସଂକଳ୍ପବଦ୍ଧ,” ବୋଲି ପ୍ରଧାନମନ୍ତ୍ରୀ ପ୍ରକାଶ କରିଛନ୍ତି ।
ପ୍ରାଚୀନ ଐତିହ୍ୟ ଓ ପ୍ରତ୍ନତତ୍ୱ ସ୍ଥଳୀ ଆଇନ-1958ରେ ସଂଶୋଧନକୁ ମଞ୍ଜୁରୀ

ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ପ୍ରାଚୀନ ଐତିହ୍ୟ ଓ ପ୍ରତ୍ନତାତ୍ୱିକ ସ୍ଥଳୀ(ସଂଶୋଧନ) ବିଲ-2017କୁ ଅନୁମୋଦନ ମିଳିଛି । ସୀମିତ କଟକଣା ଥିବା କେତେକ ନିର୍ଦ୍ଦିଷ୍ଟ ସ୍ଥାନରେ ସାଧାରଣ ନିର୍ମାଣ କାର୍ଯ୍ୟ ଓ ନିଷିଧାଂଚଳରେ ଲୋକଙ୍କ ପାଇଁ ଜରୁରୀ ଥିବା ପ୍ରକଳ୍ପ ନିମନ୍ତେ ଏହି ସଂଶୋଧନ କରାଯାଇଛି । 1- ଆଇନର ଧାରା 2ରେ ‘ସାଧାରଣ କାର୍ଯ୍ୟ’ର ନୂଆ ବିଶ୍ଲେଷଣକୁ ସାମିଲ କରିବା 2- ଧାରା 20(କ)ରେ ସଂଶୋଧନ କରି କେନ୍ଦ୍ର ସରକାରଙ୍କ ଯେକୌଣସି ବିଭାଗ ଅବା କାର୍ଯ୍ୟାଳୟ କେନ୍ଦ୍ର ସରକାରଙ୍କ ଅନୁମତି ସହ ନିଷିଧାଂଚଳରେ ସାଧାରଣ କାର୍ଯ୍ୟ କରିବେ । 3- ମୁଖ୍ୟ ଆଇନର ଧାରା 20-1ରେ ଏକ ନୂଆ ଧାରା ସାମିଲ କରିବା ।
ପରାକ୍ରମ ପର୍ବ ସମାରୋହକୁ ଉଦଘାଟନ କଲେ ପ୍ରଧାନମନ୍ତ୍ରୀ;

କୋଣାର୍କ ଯୁଦ୍ଧ ସ୍ମାରକୀରେ ଶହୀଦମାନଙ୍କୁ ଶ୍ରଦ୍ଧାଞ୍ଜଳି ଅର୍ପଣ କଲେ ମିଳିତ କମାଣ୍ଡର ସମ୍ମିଳନୀରେ ଯୋଗଦେବା ପାଇଁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ରାଜସ୍ଥାନର ଯୋଧପୁରରେ ପହଞ୍ଚିଛନ୍ତି । ଯୋଧପୁର ବାୟୁ ସେନା ଘାଟିରେ ପହଞ୍ଚିବା ପରେ ସେ ତିନି ବାହିନୀ ପକ୍ଷରୁ ଗାର୍ଡ ଅଫ ଅନର ଗ୍ରହଣ କରିଥିଲେ । ସେ କୋଣାର୍କ ଯୁଦ୍ଧ ସ୍ମାରକୀରେ ଶହୀଦମାନଙ୍କୁ ଶ୍ରଦ୍ଧାଞ୍ଜଳି ଅର୍ପଣ କରିଥିଲେ । ସେଠାରେ ପରିଦର୍ଶକ ପୁସ୍ତିକାରେ ପ୍ରଧାନମନ୍ତ୍ରୀ ଲେଖିଥିଲେ ଯେ ଆମ ମାତୃଭୂମିର ସୁରକ୍ଷା ଲାଗି ଉତ୍ସର୍ଗୀକୃତ ତଥା ସଂକଳ୍ପବଦ୍ଧ ସେନା ବାହିନୀ ପାଇଁ ଦେଶ ଗର୍ବିତ । ଦେଶ ପାଇଁ ଚରମ ତ୍ୟାଗ କରିଥିବା ତଥା ପିଢ଼ି ପରେ ପିଢ଼ି ପାଇଁ ପ୍ରେରଣାର ପ୍ରତୀକ ସାଜିଥିବା ସାହାସୀ ବ୍ୟକ୍ତିଙ୍କୁ ସେ ସ୍ମରଣ କରିବା ସହ ଶ୍ରଦ୍ଧାଞ୍ଜଳି ଅର୍ପଣ କରିଥିଲେ । କୋଣାର୍କ ଷ୍ଟାଡ଼ିୟମରେ ପ୍ରଧାନମନ୍ତ୍ରୀ କୋଣାର୍କ ପର୍ବର ଉଦଘାଟନ କରିଥିଲେ । ଏହି ଅବସରରେ ଅନୁଷ୍ଠିତ ଏକ ପ୍ରଦର୍ଶନୀକୁ ସେ ବୁଲି ଦେଖିଥିଲେ ।
ଭାରତ-ବାଂଲାଦେଶ ନିର୍ଦ୍ଧାରିତ ଜଳପଥ ମଧ୍ୟରେ ଯମୁନା ନଦୀର ସିରାଜଗଞ୍ଜ-ଦାଇଖାୱା ଏବଂ କୁଶିଆରା ନଦୀର ଆଶୁଗଞ୍ଜ-ଜାକିଗଞ୍ଜ  ନଦୀପଥର ବିକାଶ ଲାଗି ବୁଝାମଣାକୁ କ୍ୟାବିନେଟର ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ବସିଥିବା କେନ୍ଦ୍ର କ୍ୟାବିନେଟ୍ ବୈଠକରେ ଭାରତ-ବାଂଲାଦେଶ ନିର୍ଦ୍ଧାରିତ ଜଳପଥ ମଧ୍ୟରେ ଥିବା ଯମୁନା ନଦୀର ସିରାଜଗଞ୍ଜ-ଦାଇଖାୱା ନଦୀପଥ ଏବଂ କୁଶିଆରା ନଦୀର ଆଶୁଗଞ୍ଜ-ଜାକିଗଞ୍ଜ ନଦୀପଥର ବିକାଶ ଲାଗି ଦୁଇ ଦେଶ ମଧ୍ୟରେ ସ୍ୱାକ୍ଷରିତ ବୁଝାମଣାପତ୍ର(ଏମଓୟୁ)କୁ ଅନୁମୋଦନ ମିଳିଛି । ଏହାଦ୍ୱାରା ଉପରୋକ୍ତ ନଦୀପଥରେ ଦୁଇ ଦେଶ ଆବଶ୍ୟକସ୍ଥଳେ ନଦୀ ଶଯ୍ୟା ଖନନ କରିପାରିବେ । ଏହି ଏମ୍ଓୟୁ କାର୍ଯ୍ୟକାରୀ ହେବା ଦ୍ୱାରା ଉତ୍ତର-ପୂର୍ବ ଭାରତରେ ଜଳପଥରେ ପଣ୍ୟ ସାମଗ୍ରୀ ପରିବହନ ବ୍ୟୟ ହ୍ରାସ କରାଯାଇପାରିବ ।
ପ୍ରଧାନମନ୍ତ୍ରୀ ଏବଂ ଜର୍ମାନ ଚାନସେଲର ମହାମାନ୍ୟ ଡକ୍ଟର ଆଞ୍ଜେଲା ମର୍କେଲଙ୍କ ମଧ୍ୟରେ ଜି -୨୦ ନେତୃବୃନ୍ଦ ସମ୍ମିଳନୀ ଅବସରରେରେ ବୈଠକ ହୋଇଥିଲା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ୩୧ ଅକ୍ଟୋବର ୨୦୨୧ ରେ ଇଟାଲୀର ରୋମରେ ଅନୁଷ୍ଠିତ ଜି –୨୦ ଶିଖର ସମ୍ମିଳନୀ ଅବସରରେ ଜର୍ମାନ ଚାନସେଲର ଡକ୍ଟର ଆଞ୍ଜେଲା ମର୍କେଲଙ୍କୁ ସାକ୍ଷାତ କରିଥିଲେ । ସେମାନଙ୍କର ଦୀର୍ଘ ଦିନର ସହଯୋଗ ଏବଂ ବ୍ୟକ୍ତିଗତ ବନ୍ଧୁତାକୁ ମନେ ପକାଇ ପ୍ରଧାନମନ୍ତ୍ରୀ କେବଳ ଜର୍ମାନୀ ନୁହେଁ ୟୁରୋପୀୟ ଏବଂ ବିଶ୍ୱ ସ୍ତରରେ ମଧ୍ୟ ତାଙ୍କ ନେତୃତ୍ୱ ପାଇଁ ଚାନସେଲର ମର୍କେଲଙ୍କୁ ପ୍ରଶଂସା କରିଥିଲେ । ଡକ୍ଟର ମର୍କେଲଙ୍କ ଉତ୍ତରାଧିକାରୀଙ୍କ ସହ ଘନିଷ୍ଠ ରଣନୀତିକ ଭାଗିଦାରୀ ବଜାୟ ରଖିବାକୁ ସେ ପ୍ରତିଶ୍ରୁତି ଦେଇଥିଲେ । ଦୁଇ ନେତା ଭାରତ ଏବଂ ଜର୍ମାନୀ ମଧ୍ୟରେ ଘନିଷ୍ଠ ଦ୍ୱିପାକ୍ଷିକ ସହଯୋଗରେ ସନ୍ତୋଷ ବ୍ୟକ୍ତ କରିଛନ୍ତି ଏବଂ ସେମାନଙ୍କର ବାଣିଜ୍ୟ ଏବଂ ପୁଞ୍ଜି ବିନିଯୋଗ ସମ୍ପର୍କକୁ ଆହୁରି ଗଭୀର କରିବାକୁ ପ୍ରତିଶୃତି ଦେଇଛନ୍ତି । ଗ୍ରୀନ୍ ହାଇଡ୍ରୋଜେନ୍ ସମେତ ନୂତନ କ୍ଷେତ୍ରକୁ ଭାରତ–ଜର୍ମାନୀ ରଣନୀତିକ ଭାଗିଦାରୀର ପରିସର ବିସ୍ତାର କରିବାକୁ ସେମାନେ ସହମତ ହୋଇଥିଲେ । ପ୍ରଧାନମନ୍ତ୍ରୀ ଡକ୍ଟର ମର୍କେଲଙ୍କୁ ଶୁଭେଚ୍ଛା ଜଣାଇ ଭବିଷ୍ୟତରେ ତାଙ୍କୁ ଭାରତ ଗସ୍ତ କରିବାକୁ ଆମନ୍ତ୍ରଣ କରିଥିଲେ ।
ଦକ୍ଷିଣ ଏସିଆ ସାଗର ଅଞ୍ଚଳରେ ତୈଳ ଓ ରସାୟନିକ ପ୍ରଦୂଷଣର ମୁକାବିଲା ସକାଶେ ଭାରତ ଓ ଦକ୍ଷିଣ ଏସିଆ ପରିବେଶ ସହଯୋଗ କାର୍ଯ୍ୟକ୍ରମ ମଧ୍ୟରେ ବୁଝାମଣା ପ୍ରସ୍ତାବକୁ କ୍ୟାବିନେଟ ଅନୁମୋଦନ

ଦକ୍ଷିଣ ଏସିଆ ସାଗର ଅଞ୍ଚଳରେ ତୈଳ ଓ ରସାୟନିକ ପ୍ରଦୂଷଣ ସମସ୍ୟାର ମୁକାବିଲା ସକାଶେ ଭାରତ ଏବଂ ଦକ୍ଷିଣ ଏସିଆ ପରିବେଶ ସହଯୋଗ କାର୍ଯ୍ୟକ୍ରମ ମଧ୍ୟରେ ବୁଝାମଣା ହେବ । ଏହି ବୁଝାମଣା ପ୍ରସ୍ତାବକୁ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଅନୁମୋଦନ କରାଯାଇଛି । ପ୍ରଭାବ: ଏହି ପ୍ରସ୍ତାବିତ ବୁଝାମଣା ଭାରତ ଏବଂ ଦକ୍ଷିଣ ଏସିଆର ତଟବର୍ତ୍ତୀ ରାଷ୍ଟ୍ରମାନଙ୍କ ମଧ୍ୟରେ ସାମୁଦ୍ରିକ ପରିବେଶର ସୁରକ୍ଷା ଓ ସଂରକ୍ଷଣ ପାଇଁ ବିଶେଷ ସହାୟକ ହେବ । ଦକ୍ଷିଣ ଏସିଆ ସାଗର ଅଞ୍ଚଳ ମଧ୍ୟରେ ବାଂଲାଦେଶ, ପାକିସ୍ତାନ, ମାଲଦ୍ଵୀପ ଏବଂ ଶ୍ରୀଲଙ୍କା ରହିଛି । ରୂପାୟନ: ବୁଝାମଣା ଆଧାରରେ ଭାରତୀୟ ତଟରକ୍ଷୀ ବାହିନୀ ଆଞ୍ଚଳିକ ତୈଳ ନିର୍ଗମନ ଆପଦକାଳୀନ ଯୋଜନା କାର୍ଯ୍ୟ।ନ୍ୱୟନ ସକାଶେ ବିଧିବଦ୍ଧ ରାଷ୍ଟ୍ରୀୟ ପ୍ରାଧିକରଣ ଓ ଯୋଗସୂତ୍ର କେନ୍ଦ୍ର ପରିଗଣିତ ହେବ । ଭାରତ ସରକାରଙ୍କ ପାଇଁ ତଟରକ୍ଷୀ ବାହିନୀ, ତୈଳ ଓ ରସାୟନିକ ନିର୍ଗମନ ସମସ୍ୟାର ମୁକାବିଲା କ୍ଷେତ୍ରରେ ତ୍ଵରିତ କାର୍ଯ୍ୟାନୁଷ୍ଠାନ ସଂସ୍ଥା ଭାବେ ରହିବ । କୌଣସି ପ୍ରକାର ସାମୁଦ୍ରିକ ଦୁର୍ଘଟଣା ସକାଶେ ଭାରତୀୟ ତଟରକ୍ଷୀ ବାହିନୀର ସାମୁଦ୍ରିକ ଉଦ୍ଧାର ସଂଯୋଜନା କେନ୍ଦ୍ର ରାଷ୍ଟ୍ରୀୟ ଆପଦକାଳୀନ କାର୍ଯ୍ୟ।ନ୍ୱୟନ ସଂସ୍ଥା ରୂପେ ପଦକ୍ଷେପ ନେବ ।
ସଂସଦୀୟ ମୌସୁମୀ ଅଧିବେଶନ, ୨୦୨୨ ପୂର୍ବରୁ ପ୍ରଧାନମନ୍ତ୍ରୀଙ୍କ ବିବୃତି

ନମସ୍କାର ବନ୍ଧୁଗଣ, ଏହି ଅଧିବେଶନ ପାଣିପାଗ ସହ ଯୋଡ଼ି ହୋଇଛି । ଏବେ ଦିଲ୍ଲୀରେ ମଧ୍ୟ ବର୍ଷା ଆରମ୍ଭ ହୋଇଯାଇଛି । ତଥାପି ବାହାରର ଗରମ ନା କମିଛି ଏବଂ ଜଣା ନାହିଁ ଭିତରେ ଗରମ କମିବ କି ନାହିଁ । ଏହି ଅବଧି ଅତ୍ୟନ୍ତ ମହତ୍ତ୍ୱପୂର୍ଣ୍ଣ । ଏହା ସ୍ୱାଧୀନତାର ଅମୃତ ମହୋତ୍ସବର ଅବଧି । ଅଗଷ୍ଟ ୧୫ର ବିଶେଷ ମହତ୍ତ୍ୱ ରହିଛି ଏବଂ ଆଗାମୀ ୨୫ ବର୍ଷ ନିମନ୍ତେ ଦେଶ ଯେତେବେଳେ ସ୍ୱାଧୀନତାର ଶତାବ୍ଦୀ ମହୋତ୍ସବ ପାଳନ କରିବ, ଆମର ୨୫ ବର୍ଷର ଯାତ୍ରା କିଭଳି ରହିଲା, ଆମେ କେତେ ଗତିରେ ଚାଲିଛୁ, କେତେ ନୂଆ ଉଚ୍ଚତାକୁ ପାର୍ କରିଛୁ, ତାହା ସାମ୍ନାକୁ ଆସିବ । ଏହି ସଂକଳ୍ପ ନେବାର ଏକ ଅବଧି ରହିଛି ଏବଂ ସେହି ସଂକଳ୍ପଗୁଡ଼ିକ ପ୍ରତି ସମର୍ପିତ ହୋଇ ଦେଶକୁ ଏକ ଦିଗ ଦେବା, ଗୃହ ଦେଶର ନେତୃତ୍ୱ ନେବା, ଗୃହର ସମସ୍ତ ମାନ୍ୟ ସଦସ୍ୟ ରାଷ୍ଟ୍ରରେ ନୂଆ ଶକ୍ତି ଭରିବା ଲାଗି ନିମିତ୍ତ ବନିବା । ସେହି ଦୃଷ୍ଟିରୁ ଏହି ଅଧିବେଶନ ମଧ୍ୟ ବହୁତ ମହତ୍ତ୍ୱପୂର୍ଣ୍ଣ । ଏହି ଅଧିବେଶନ ଏଥିପାଇଁ ମହତ୍ତ୍ୱପୂର୍ଣ୍ଣ, ଏହି ସମୟରେ ରାଷ୍ଟ୍ରପତି ପଦ ଓ ଉପରାଷ୍ଟ୍ରପତି ପଦ ନିମନ୍ତେ ନିର୍ବାଚନ ହେଉଛି । ଆଜି ମତଦାନ ବି ହେଉଛି । ଏବଂ ଏହି ଅବଧିରେ ଦେଶକୁ ନୂଆ ରାଷ୍ଟ୍ରପତି, ନୂଆ ଉପରାଷ୍ଟ୍ରପତି ମିଳିବେ, ସେମାନଙ୍କର ମାର୍ଗଦର୍ଶନ ଆରମ୍ଭ ହେବ । ଆମେ ସର୍ବଦା ଗୃହକୁ ଉଦବୋଧନ ଦେବାର ଏକ ସକ୍ଷମ ମାଧ୍ୟମ ମାନିଥାଉ । ଏହାକୁ ତୀର୍ଥକ୍ଷେତ୍ର ମାନିଥାଉ । ଯେଉଁଠି ଖୋଲା ମନରେ ଆଲୋଚନା ହେବ, ଆବଶ୍ୟକ ପଡ଼ିଲେ ବାଦବିବାଦ ହେବ, ବିତର୍କ ବି ହେବ, ଭଲ ଭାବେ ବିଶ୍ଳେଷଣ କରିହେବ । ଏହାଦ୍ୱାରା ନୀତି ଓ ନିର୍ଣ୍ଣୟରେ ବହୁତ ସକାରାତ୍ମକ ଯୋଗଦାନ ହୋଇପାରିବ । ମୁଁ ସମସ୍ତ ଆଦରଣୀୟ ସାଂସଦଙ୍କଠାରୁ ଏହି ଆଗ୍ରହ କରୁଛି ଯେ ଗଭୀର ଚିନ୍ତନ, ବ୍ୟାପକ ଚର୍ଚ୍ଚା, ଉତ୍ତମ ଆଲୋଚନା ଏବଂ ଗୃହକୁ ଆମେ କେତେ ଅଧିକ ନିର୍ଣ୍ଣାୟକ ବନାଇବା ଏବଂ ଗୃହକୁ ଅଧିକ ଫଳପ୍ରଦ ବନାଇବା । ଏଥିପାଇଁ ସମସ୍ତଙ୍କ ସହଯୋଗ ହେଉ ଏବଂ ସମସ୍ତଙ୍କ ପ୍ରୟାସ ଦ୍ୱାରା ହିଁ ଗଣତନ୍ତ୍ର ଚାଲିଥାଏ । ସମସ୍ତଙ୍କ ପ୍ରୟାସ ଦ୍ୱାରା ହିଁ ଗୃହ ଚାଲିଥାଏ । ସମସ୍ତଙ୍କ ପ୍ରୟାସ ଯୋଗୁ ହିଁ ଗୃହକୁ ଉତ୍ତମ ନିର୍ଯାସ ପ୍ରାପ୍ତ ହୋଇଥାଏ । ଏବଂ ଏଥିପାଇଁ ଗୃହର ଗରିମା ବଢ଼ାଇବା ଲାଗି ମଧ୍ୟ ଆମେ ସମସ୍ତେ ନିଜ କର୍ତ୍ତବ୍ୟଗୁଡ଼ିକର ନିର୍ବାହ କରି ଏହି ଅଧିବେଶନର ରାଷ୍ଟ୍ରହିତରେ ସର୍ବାଧିକ ଉପଯୋଗ କରିବା ଏବଂ ପ୍ରତ୍ୟେକ ମୁହୂର୍ତ୍ତ ମନେରଖିବା ଯେ ସ୍ୱାଧୀନତା ପାଇଁ ଯେଉଁମାନେ ନିଜ ଯୌବନ, ନିଜ ଜୀବନ ସମର୍ପଣ କରିଥିଲେ, ନିଜ ତମାମ ଜୀବନ ଜେଲରେ ବିତାଇଥିଲେ, କେତେଜଣ ସହିଦ ହୋଇଥିଲେ, ସେମାନଙ୍କ ସ୍ୱପ୍ନଗୁଡ଼ିକୁ ଧ୍ୟାନରେ ରଖି, ଏବଂ ଯେତେବେଳେ ୧୫ ଅଗଷ୍ଟ ସାମ୍ନାରେ ରହିଛି, ଗୃହର ସର୍ବାଧିକ ସକାରାତ୍ମକ ଉପଯୋଗ ହେବା ଆବଶ୍ୟକ । ଏଥିପାଇଁ ସମସ୍ତଙ୍କୁ ମୋର ଅନୁରୋଧ । ଆପଣମାନଙ୍କୁ ସମସ୍ତଙ୍କୁ ବହୁତ ବହୁତ ଧନ୍ୟବାଦ ।
ପ୍ରଧାନମନ୍ତ୍ରୀ ଆଇଟିବିପି କର୍ମଚାରୀଙ୍କୁ ସେମାନଙ୍କ ପ୍ରତିଷ୍ଠା ଦିବସରେ ଅଭିନନ୍ଦନ ଜଣାଇଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସମସ୍ତ ଆଇଟିବିପି କର୍ମୀଙ୍କୁ ସେମାନଙ୍କର ପ୍ରତିଷ୍ଠା ଦିବସରେ ଶୁଭେଚ୍ଛା ଜଣାଇଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଅରୁଣାଚଳ ପ୍ରଦେଶର ଘଞ୍ଚ ଜଙ୍ଗଲ ଠାରୁ ଆରମ୍ଭ କରି ବରଫାବୃତ୍ତ ହିମାଳୟର ଶିଖର ପର୍ଯ୍ୟନ୍ତ ଆମର ଆଇଟିବିପି ହିମବୀରମାନେ ଦେଶର ଆହ୍ୱାନକୁ ଅତି ଉତ୍ସର୍ଗୀକୃତ ଭାବରେ ନିଭାଇଛନ୍ତି । ବିପର୍ଯ୍ୟୟ ସମୟରେ ସେମାନଙ୍କର ମାନବିକ କାର୍ଯ୍ୟ ଉଲ୍ଲେଖନୀୟ । ସମସ୍ତ ଆଇଟିବିପି କର୍ମକର୍ତ୍ତାଙ୍କୁ ସେମାନଙ୍କର ପ୍ରତିଷ୍ଠା ଦିବସରେ ଶୁଭେଚ୍ଛା ।”
ଜାଲିଆନାୱାଲା ବାଗ ଗଣସଂହାରର ଶହୀଦମାନଙ୍କୁ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ଜାଲିଆନାୱାଲା ବାଗ ଗଣସଂହାରର ଶହୀଦମାନଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ପ୍ରଧାନମନ୍ତ୍ରୀ କହିଛନ୍ତି, “ଜାଲିଆନାୱାଲା ବାଗ ଗଣସଂହାରର ସାହାସୀ ଶହୀଦମାନଙ୍କୁ ଶ୍ରଦ୍ଧା ସୁମନ ଅର୍ପଣ କରୁଛି । ଶହୀଦମାନଙ୍କର ଅଦମନୀୟ ସାହାସ ସବୁବେଳେ ସ୍ମରଣୀୟ ରହିବ । ଆମର ସ୍ୱାଧୀନତା ପାଇଁ ସେମାନେ ସେମାନଙ୍କର ପ୍ରାଣ ଉତ୍ସର୍ଗ କରିଦେଇଥିଲେ ।”
ଜାନୁୟାରୀ ପହିଲାରେ ପିଏମ୍‌-କିଷାନର ଦଶମ କିସ୍ତି ପ୍ରଦାନ କରିବେ ପ୍ରଧାନମନ୍ତ୍ରୀ

ତୃଣମୂଳସ୍ତରରେ ଚାଷୀମାନଙ୍କୁ ସଶକ୍ତ କରିବା ପାଇଁ ପ୍ରଧାନମନ୍ତ୍ରୀଙ୍କ ଅଙ୍ଗୀକାରବଦ୍ଧତା ଓ ସଂକଳ୍ପ ସ୍ୱରୂପ ପ୍ରଧାନମନ୍ତ୍ରୀ କିଷାନ ସମ୍ମାନନିଧି ଯୋଜନା ଅଧୀନରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କୃଷକମାନଙ୍କୁ ଆର୍ଥିକ ସୁବିଧାର ଦଶମ କିସ୍ତି ପ୍ରଦାନ କରିବେ । ଜାନୁୟାରୀ ପହିଲା ୨୦୨୨ ଅପରାହ୍ନ ସାଢେ ବାରଟାବେଳେ ପ୍ରଧାନମନ୍ତ୍ରୀ ଭିଡିଓ କନଫରେନ୍ସିଂ ଜରିଆରେ ଏହି ସୁବିଧା ହସ୍ତାନ୍ତର କରିବେ । ଏହା ଦ୍ୱାରା ଦଶକୋଟିରୁ ଅଧିକ ହିତାଧିକାରୀଙ୍କ ନିକଟରେ ୨୦ହଜାର କୋଟିରୁ ଅଧିକ ଅର୍ଥ ହସ୍ତାନ୍ତର ହେବ । ପିଏମ୍‌-କିଷାନ ଯୋଜନାରେ ବାର୍ଷିକ ଛଅହଜାର ଟଙ୍କା ଲେଖାଏଁ ପ୍ରତି ହିତାଧିକାରୀ କିଷାନ ପରିବାରକୁ ପ୍ରଦାନ କରାଯାଇଥାଏ । ଏହି ଅର୍ଥ କିସ୍ତିୱାରୀ ଦୁଇହଜାର କରି ତିନିଟି କିସ୍ତିରେ ଓ ପ୍ରତି କିସ୍ତିରେ ଚାରି ହଜାର କରି ପ୍ରଦାନ କରାଯାଏ । ଏହି ଅର୍ଥ ପ୍ରତ୍ୟେକ ହିତାଧିକାରୀଙ୍କ ବ୍ୟାଙ୍କ ଖାତାରେ ସିଧାସଳଖ ଜମା ହୋଇଥାଏ । ଏପର୍ଯ୍ୟନ୍ତ ଯୋଜନା ଅଧୀନରେ ଚାଷୀ ପରିବାରକୁ ୧.୬ ଲକ୍ଷ କୋଟି ଟଙ୍କା ସମ୍ମାନ ରାଶି ପ୍ରଦାନ କରାଯାଇସାରିଛି । କାର୍ଯ୍ୟକ୍ରମରେ ପ୍ରଧାନମନ୍ତ୍ରୀ ୩୫୧ଟି କୃଷକ ଉତ୍ପାଦନ ସଂଗଠନ (ଏଫପିଓ)କୁ ୧୪କୋଟିରୁ ଅଧିକ ଅର୍ଥ ଇକ୍ୟୁଟି ଗ୍ରାଂଟ ଆକାରରେ ପ୍ରଦାନ କରିବେ । ଏହାଦ୍ୱାରା ୧. ୨୪ ଲକ୍ଷ ଚାଷୀ ଉପକୃତ ହେବେ । ଏଥିସହ ପ୍ରଧାନମନ୍ତ୍ରୀ ଏଫପିଓ ମାନଙ୍କ ସହ ମଧ୍ୟ ବାର୍ତ୍ତା ବିନିମୟ କରିବେ । କେନ୍ଦ୍ର କୃଷିମନ୍ତ୍ରୀ ମଧ୍ୟ ଏହି ଅବସରରେ ଉପସ୍ଥିତ ରହିବେ ।
ଶ୍ରୀ ଆନନ୍ଦ ଶଙ୍କର ପାଣ୍ଡ୍ୟାଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ପ୍ରଖ୍ୟାତ ଲେଖକ ଓ ବୁଦ୍ଧିଜୀବି ଶ୍ରୀ ଆନନ୍ଦ ଶଙ୍କର ପାଣ୍ଡ୍ୟା ଜୀଙ୍କ ବିୟୋଗରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକ ବ୍ୟକ୍ତ କରିଛନ୍ତି । ଏକ ଟ୍ୱିଟ ଶୃଙ୍ଖଳରେ ପ୍ରଧାନମନ୍ତ୍ରୀ କହିଛନ୍ତି; “ଶ୍ରୀ ଆନନ୍ଦ ଶଙ୍କର ପାଣ୍ଡ୍ୟା ଜୀ ଜଣେ ମହାନ ଲେଖକ ଓ ବୁଦ୍ଧିଜୀବି ଥିଲେ । ଇତିହାସ, ଲୋକନୀତି ଓ ଆଧ୍ୟାତ୍ମିକତା ସମ୍ପର୍କରେ ସେ ବ୍ୟାପକ ଲେଖନୀ ଚାଳନା କରିଥିଲେ । ଭାରତର ସମୃଦ୍ଧି ତାଙ୍କର କାମ୍ୟ ଥିଲା । ଭିଏଚପିରେ ସକ୍ରିୟ ଥିବା ପାଣ୍ଡ୍ୟା ନିଃସ୍ୱାର୍ଥପର ଭାବେ ସମାଜସେବା କରୁଥିଲେ । ତାଙ୍କ ମୃତ୍ୟୁରେ ଦୁଃଖିତ । ଅତୀତରେ ଶ୍ରୀ ଆନନ୍ଦ ଶଙ୍କର ପାଣ୍ଡ୍ୟା ଜୀଙ୍କ ସହିତ ହୋଇଥିବା ବାର୍ତ୍ତାଳାପ ମନେ ପଡୁଛି । ମହାନ ସ୍ୱାଧୀନତା ସଂଗ୍ରାମୀମାନଙ୍କ ସହ ତାଙ୍କ ଆଲୋଚନା ଓ ବିଭିନ୍ନ ପ୍ରସଙ୍ଗରେ ତାଙ୍କ ଅନ୍ତର୍ଦୃଷ୍ଟି ଶୁଣି ପ୍ରସନ୍ନ ଲାଗୁଥିଲା । ତାଙ୍କ ପରିବାର ସହ କଥା ହୋଇ ତାଙ୍କ ମୃତ୍ୟୁରେ ସମବେଦନା ବ୍ୟକ୍ତ କଲି । ଓମ ଶାନ୍ତି ।”
ଇଣ୍ଡୋନେସିଆ, ମାଲେସିଆ, ସିଙ୍ଗାପୁର ଗସ୍ତ ପୂର୍ବରୁ ପ୍ରଧାନମନ୍ତ୍ରୀଙ୍କ ବିବୃତି

ଇଣ୍ଡୋନେସିଆ, ମାଲେସିଆ ଓ ସିଙ୍ଗାପୁର ଗସ୍ତ ପୂର୍ବରୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ବିବୃତି ନିମ୍ନରେ ପ୍ରଦାନ କରାଗଲା । “2018 ମେ 29ରୁ ଜୁନ 2 ମଧ୍ୟରେ ମୁଁ ଇଣ୍ଡୋନେସିଆ, ମାଲେସିଆ ଓ ସିଙ୍ଗାପୁର ଗସ୍ତ କରିବି । ଏହି 3 ଟି ଯାକ ରାଷ୍ଟ୍ର ସହ ଭାରତର ବଳିଷ୍ଠ ରଣନୈତିକ ଭାଗିଦାରୀତା ରହିଛି । ଇଣ୍ଡୋନେସିଆ ରାଷ୍ଟ୍ରପତି ଜୋକୋ ୱିଡୋଡୋଙ୍କ ନିମନ୍ତ୍ରଣ ରକ୍ଷା କରି ମେ 29 ତାରିଖରେ ମୁଁ ଜାକର୍ତ୍ତାରେ ଥିବି । ପ୍ରଧାନମନ୍ତ୍ରୀ ଭାବେ ଏହା ହେଉଛି ମୋର ପ୍ରଥମ ଇଣ୍ଡୋନେସିଆ ଗସ୍ତ । ମେ 30 ରେ ରାଷ୍ଟ୍ରପତି ୱିଡୋଡୋଙ୍କ ସହ ହେବାକୁ ଥିବା ଆଲୋଚନା ଓ ଭାରତ-ଇଣ୍ଡୋନେସିଆ ସିଇଓ ମଂଚ ସହ ହେବାକୁ ଥିବା ମିଳିତ ଭାବ ବିନିମୟ କାର୍ଯ୍ୟକୁ ନେଇ ମୁଁ ଅତ୍ୟନ୍ତ ଆଗ୍ରହୀ । ମୁଁ ମଧ୍ୟ ଇଣ୍ଡୋନେସିଆରେ ରହୁଥିବା ଭାରତୀୟ ସମ୍ପ୍ରଦାୟକୁ ସମ୍ବୋଧିତ କରିବି । ଭାରତ ଏବଂ ଇଣ୍ଡୋନେସିଆ ମଧ୍ୟରେ ଦୃଢ଼ ଓ ବନ୍ଧୁତ୍ୱପୂର୍ଣ୍ଣ ସମ୍ପର୍କ ରହିଛି ଏବଂ ଉଭୟ ଦେଶ ମଧ୍ୟରେ ଗଭୀର ଐତିହାସିକ ଏବଂ ସଭ୍ୟତାଗତ ସମ୍ପର୍କ ରହିଛି । ଉଭୟ ଦେଶର ସଂସ୍କୃତି ଏବଂ ଧର୍ମ ବହୁବିଧ ଏବଂ ଏଠାରେ ବିବିଧ ମୁକ୍ତ ସମାଜ ରହିଛି । ମୋର ଦୃଢ଼ ବିଶ୍ୱାସ ରହିଛି ଯେ ମୋର ଏହି ଇଣ୍ଡୋନେସିଆ ଗସ୍ତ ଫଳରେ ଏସିଆର ଏହି ଦୁଇ ବୃହତ ଗଣତାନ୍ତ୍ରିକ ରାଷ୍ଟ୍ର ମଧ୍ୟରେ ସହଭାଗିତା ବୃଦ୍ଧି ପାଇବ ଏବଂ ପୁନଶ୍ଚ ଏହା ଆମର ଦ୍ୱିପାକ୍ଷିକ ସମ୍ପର୍କକୁ ଦୃଢ଼ୀଭୁତ କରିବ । ମେ 31 ରେ ସିଙ୍ଗାପୁର ଯିବା ବାଟରେ ମୁଁ ସ୍ୱଳ୍ପ ସମୟ ପାଇଁ ମାଲେସିଆ ଯାଇ ସେଠାକାର ନୂତନ ନେତୃତ୍ୱକୁ ଅଭିନନ୍ଦନ ଜଣାଇବି । ପ୍ରଧାନମନ୍ତ୍ରୀ ଡଃ ମହାଥିର ମହମ୍ମଦଙ୍କୁ ଭେଟିବା ଲାଗି ମୁଁ ଖୁବ ଆଗ୍ରହୀ । ସିଙ୍ଗାପୁରରେ ମୁଁ ଭାରତ ଓ ଏହି ଦେଶ ମଧ୍ୟରେ ଫିନଟେକ, ଦକ୍ଷତା ବିକାଶ, ସହରୀକରଣ ଯୋଜନା ଏବଂ କୃତ୍ରିମ ଧୀଶକ୍ତି କ୍ଷେତ୍ରରେ ଭାଗିଦାରୀତା ବୃଦ୍ଧି ନେଇ ଗୁରୁତ୍ୱାରୋପ କରିବି । ସହରୀକରଣ ବିକାଶ, ଯୋଜନା ପ୍ରସ୍ତୁତି, ସ୍ମାର୍ଟ ସିଟି ଏବଂ ଭିତ୍ତିଭୂମି ଉନ୍ନୟନ କ୍ଷେତ୍ରରେ ସିଙ୍ଗାପୁରର ବିଭିନ୍ନ ଅନୁଷ୍ଠାନ ଭାରତ ସହିତ ପ୍ରମୁଖ ଅଂଶୀଦାର ହୋଇଛନ୍ତି । ଉଭୟ ଦେଶ ପରସ୍ପର ମଧ୍ୟରେ ସହଭାଗିତାକୁ ପୁନଶ୍ଚ ବୃଦ୍ଧି କରିବା ପାଇଁ ମୋର ସିଙ୍ଗାପୁର ଗସ୍ତ ଏକ ସୁଯୋଗ ପ୍ରଦାନ କରୁଛି । ମେ 31ରେ ମୁଁ ଭାରତ-ସିଙ୍ଗାପୁର ଉଦ୍ୟୋଗ ଓ ନବସୃଜନ ପ୍ରଦର୍ଶନୀରେ ଭାଗନେବି । ମୁଁ ମଧ୍ୟ ସେଠାରେ ଏକ ବ୍ୟବସାୟିକ ସମୁଦାୟକୁ ଉଦବୋଧନ ଦେବା ପରେ ସିଙ୍ଗାପୁରର କେତେକ ବଛା ବଛା ପ୍ରମୁଖ ସିଇଓଙ୍କ ସହ ବ୍ୟବସାୟ ଏବଂ ପୁଞ୍ଜିନିବେଶ ସୁଯୋଗ ସମ୍ବନ୍ଧରେ ଆଲୋଚନା କରିବି । ଜୁନ 1ରେ ମୁଁ ସିଙ୍ଗାପୁର ରାଷ୍ଟ୍ରପତି ହାଲିମା ୟାକୋବଙ୍କୁ ଭେଟିବି । ମୁଁ ମଧ୍ୟ ସିଙ୍ଗାପୁର ପ୍ରଧାନମନ୍ତ୍ରୀ ଲିଙ୍କ ସହ ଏକ ପ୍ରତିନିଧିସ୍ତରୀୟ ଆଲୋଚନାରେ ଭାଗନେବି । ମୁଁ ନାନ୍ୟାଙ୍ଗ ବୈଷୟିକ ବିଶ୍ୱବିଦ୍ୟାଳୟକୁ ଯିବି ଏବଂ ସେଠାରେ ଛାତ୍ରଛାତ୍ରୀଙ୍କ ସହ ଭାବ ବିନିମୟ କରିବି । ସେହିଦିନ ସଂଧ୍ୟାରେ ସାଙ୍ଗ୍ରି-ଲା ସମ୍ମିଳନୀରେ ପ୍ରମୁଖ ବକ୍ତା ଭାବେ ମୁଁ ଉଦବୋଧନ ପ୍ରଦାନ କରିବି । ପ୍ରଥମ ଥର ପାଇଁ ଜଣେ ଭାରତୀୟ ପ୍ରଧାନମନ୍ତ୍ରୀ ଏହି ସମ୍ମିଳନୀକୁ ସମ୍ବୋଧିତ କରିବେ । ଆଂଚଳିକ ସୁରକ୍ଷା ବିଷୟ ଏବଂ ଏଠାରେ ଶାନ୍ତି ଏବଂ ସ୍ଥିରତା ବଜାୟ ରଖିବା ନେଇ ଭାରତର ପକ୍ଷ ରଖିବା ପାଇଁ ଏହା ଏକ ସୁଯୋଗ ପ୍ରଦାନ କରିବ । ଜୁନ 2ରେ ମୁଁ କ୍ଲିଫୋର୍ଡ ପିଏରରେ ଏକ ଫଳକ ଉନ୍ମୋଚନ କରିବି, ଯେଉଁଠାରେ ସମୁଦ୍ରରେ 1948 ମାର୍ଚ୍ଚ 27 ରେ ଗାନ୍ଧିଜୀଙ୍କ ଚିତାଭସ୍ମ ବିସର୍ଜନ କରାଯାଇଥିଲା । ମୁଁ ମଧ୍ୟ କେତେକ ପୂଜା ସ୍ଥଳକୁ ଗସ୍ତ କରିବି ଯାହାର ସଭ୍ୟତାଗତ ସମ୍ପର୍କ ଭାରତ ସହିତ ରହିଛି । ଗସ୍ତର ଶେଷ କାର୍ଯ୍ୟକ୍ରମ ରହିବ ସିଙ୍ଗାପୁରର ଚାଙ୍ଗି ନୌଘାଟି ପରିଦର୍ଶନ ଯେଉଁଠାରେ କି ମୁଁ ଭାରତୀୟ ନୌସେନା ଜାହାଜ ଆଇଏନଏସ ସାତପୁରାକୁ ଯିବି ଏବଂ ପଦାଧିକାରୀ ଓ ଭାରତୀୟ ନୌସେନା ଏବଂ ରୟାଲ ସିଙ୍ଗାପୁର ନୌସେନାର ନାବିକମାନଙ୍କ ସହ ଭାବ ବିନିମୟ କରିବି । ମୋର ଦୃଢ଼ ବିଶ୍ୱାସ ଯେ ଇଣ୍ଡୋନେସିଆ, ମାଲେସିଆ ଏବଂ ସିଙ୍ଗାପୁରକୁ ମୋର ଏହି ଗସ୍ତ ଆମର ପୂର୍ବାଂଚଳ ନୀତି ନିର୍ଦ୍ଧାରଣକୁ ଅଧିକ ଶକ୍ତି ପ୍ରଦାନ କରିବା ସହ ଏହି ତିନୋଟି ରାଷ୍ଟ୍ର ସହ ଆମର ସମ୍ପର୍କ ଓ ସହଭାଗିତା ଆହୁରି ଅଧିକ ବୃଦ୍ଧି ହେବ ।”
ମହାଷ୍ଟମୀ ଅବସରରେ ସମସ୍ତଙ୍କୁ ଶୁଭେଚ୍ଛା ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପବିତ୍ର ମହାଷ୍ଟମୀ ଅବସରରେ ସମସ୍ତଙ୍କୁ ଶୁଭେଚ୍ଛା ଜଣାଇଛନ୍ତି । ପ୍ରଧାନମନ୍ତ୍ରୀ କହିଛନ୍ତି ଯେ ମହାଗୌରୀଙ୍କ ଆର୍ଶୀବାଦ ସମସ୍ତଙ୍କ ଜୀବନରେ ସୁଖ, ସମୃଦ୍ଧି ଓ ସଫଳତା ଆଣିଦେଉ । ଶ୍ରୀ ମୋଦୀ ମହାଗୌରୀଙ୍କ ପ୍ରାର୍ଥନା (ସ୍ତୁତି)କୁ ମଧ୍ୟ ସେୟାର କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ବନେ୍ଦ ବାଂଚିତକାମାର୍ଥ ଚନ୍ଦ୍ରାର୍ଦ୍ଧକୃତଶେଖରାମ ସିଂହାରୁଢା ଚର୍ତୁଭୂଜା ମହାଗୌରୀ ଯଶସ୍ୱିନମ । ମହାଷ୍ଟମୀର ଅନେକ ଅନେକ ଶୁଭେଚ୍ଛା । ମା’ ମହାଗୌରୀ ସମସ୍ତଙ୍କ ଜୀବନରେ ସୁଖ, ସମୃଦ୍ଧି ଓ ସଫଳତା ଆଣିଦେଉ । ମା’ ଙ୍କ ଭକ୍ତମାନଙ୍କ ପାଇଁ ତାଙ୍କର ଏହି ସ୍ତୁତି…”
କୁଳଗୁରୁ ସ୍ୱାମୀ ରାଜର୍ଷି ମୁନିଙ୍କ ଦେହାନ୍ତରେ ଶୋକ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଲାକୁଲିଶ ପରମ୍ପରାର କୁଳଗୁରୁ ସ୍ୱାମୀ ରାଜର୍ଷି ମୁନିଙ୍କ ଦେହାନ୍ତରେ ଗଭୀର ଦୁଃଖ ପ୍ରକାଶ କରିଛନ୍ତି । ବର୍ଷ ବର୍ଷ ଧରି ଯୋଗ କ୍ଷେତ୍ରକୁ ତାଙ୍କର ଚମତ୍କାର ଅବଦାନକୁ ପ୍ରଧାନମନ୍ତ୍ରୀ ଉଲ୍ଲେଖ କରିଛନ୍ତି । ସେ ଅମର ଆତ୍ମାର ଶାନ୍ତି ପାଇଁ ପ୍ରାର୍ଥନା କରିଥିଲେ ଏବଂ ଶୋକସନ୍ତପ୍ତ ଅନୁଗାମୀମାନଙ୍କୁ ସମବେଦନା ଜଣାଇଥିଲେ । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି: “ଲାକୁଲିଶ ପରମ୍ପରାର ଗୁରୁ ସ୍ୱାମୀ ରାଜର୍ଷି ମୁନିଙ୍କ ମୃତ୍ୟୁ ଖବର ଅତ୍ୟନ୍ତ ଦୁଃଖଦ । ସେ ଯୋଗର ବିକାଶ ପାଇଁ ବର୍ଷ ବର୍ଷ ଧରି କାର୍ଯ୍ୟ କରିଥିଲେ । ଅମର ଆତ୍ମାର ଶାନ୍ତି ପାଇଁ ପ୍ରାର୍ଥନା ଏବଂ ଶୋକସନ୍ତପ୍ତ ଅନୁଗାମୀମାନଙ୍କୁ ସମବେଦନା ।”